
IRIZPEN PROPOSAMENA, ARABAKO LURRALDE HISTORIKOKO GIZARTE ZERBITZUEN FORU ERREGISTROAREN EGITURA, ANTOLAKETA ETA ERREGISTRO PROZEDURA ARAUTZEKO FORU DEKRETUAREN PROIEKTUARI BURUZKOA (KONTSULTA BATZORDEAREN BILKURA, 2021EKO MAIATZAREN 11KOA).
I.- AURREKARIAK
Irizpen hau Gizarte Zerbitzuen zuzendariak eskatu du, eta eskabidearekin batera, proiektuaren testua eta erregelamendua egiteko espedientea osatzen duten gainerako agiriak aurkeztu dira.
Gizarte politiketako diputatuaren otsailaren 5eko 23/2020 Foru Aginduak Arabako Lurralde Historikoko Gizarte Zerbitzuen Foru Erregistroaren antolaketa eta funtzionamendua arautzeko proiektu bat egiteko prozedura hasi zuen, aurreko otsailaren 23ko 25/1999 Foru Dekretua indargabetzen zuena.
Ondoren, otsailaren 11ko 29/2020 Foru Aginduak, sail berekoak, hasierako onespena eman zion proiektuaren testuari.
Espedientean, Gizarte Zerbitzuen Idazkaritzaren genero eraginari buruzko txostena agertzen da, 2020ko otsailaren 10ekoa. Horren arabera, proiektua ez da generoarekin pertinentea, eta ondorio hori berretsi zuen Berdintasunaren eta Giza Eskubideen Zuzendaritzaren 2020ko martxoaren 13ko proiektuaren genero eraginaren ebaluazioari buruzko oharren txostenak. Araudi inpaktuaren txosten laburtua ere ageri da, 2021eko martxoaren 8koa, Gizarte Zerbitzuen Erregistro eta Ikuskatzailetza Zerbitzuarena; txosten horretan proposamena komenigarria den eta horretarako aukeraren gaiak landu dira, baita horren eduki, analisi juridiko eta izapidetzea eta inpaktu ekonomikoa eta aurrekontuaren inpaktua ere. 
II. GOGOETA JURIDIKOAK
LEHENENGOA.- Aholku Batzordearen eskumena.
Aholku Batzordeak irizpen hau emateko duen eskumena Foru Gobernu Kontseiluaren martxoaren 30eko 40/1999 Foru Dekretuaren bidez onetsitako Erregelamendu Organikoaren 3.1.b) artikuluak batzorde honen nahitaezko irizpen ez loteslearen mende jartzen ditu "lurralde historikoaren eskumen esklusiboko gaiak arautzen dituzten foru arauak edo Euskal Autonomia Erkidegoko legeak betearazteko ematen diren erregelamenduzko xedapenen proiektuak, horien erregelamendu bidezko garapena lurralde historikoari dagokion gaietan".
BIGARRENA.- Proiektuan dagoen arauaren alderdi formalak.
a) Eskumena.
Foru Gobernu Kontseiluari dagokio erregelamenduak egiteko ahala, Arabako Foru Aldundiaren Antolaketa, Funtzionamendu eta Araubide Juridikoari buruzko abenduaren 18ko 2/1992 Foru Arauaren 3.2 artikuluan xedatutakoaren arabera.
b) Arauketa onaren printzipioak.
Proiektuaren hitzaurreak justifikatzen du bat datorrela Administrazio Publikoen Administrazio Prozedura Erkidearen urriaren 1eko 39/2015 Legearen 129. artikuluan araututako erregulazio onaren printzipioekin, baita xedapen orokorrak egiteko prozedura onartzen duen Foru Gobernuaren maiatzaren 23ko 29/2017 Foru Dekretuaren 3. artikuluan arautzen direnekin ere.
c) Prozedura.
i) Urteko Araugintza Plana.
29/2017 Foru Dekretuaren 4. artikuluak honako hau ezartzen du:
1. Urtero, azken hiruhilekoan, Arabako Foru Aldundiak araugintza plana onartuko du eta aditzera emango du. Hurrengo urteko ekitaldian onartzeko proposatu nahi dituen foru araugintzako ekimenak eta orokorreko izaerakoak jasoko ditu plan horretan.
2. Organo eskudunak urteko araugintza planean ageri ez den araugintzako proposamenen bat aurkezten badu onartzeko, arau horren premia edo presa justifikatu beharko da izaera orokorreko xedapen hori egiteko prozedura abiarazten duen ebazpenean.
Hortaz, arauketa horren arabera, uste dugu Gizarte Zerbitzuen Erregistroa arautzen duen eta arau inpaktu laburtuaren txostenean jasota dagoen indarreko foru dekretua zaharkituta dagoela eta horrek ez duela justifikatzen, inola ere, Urteko Araugintza Planean sartuta ez dagoen proiektu bat izapidetzea (irizpenerako aurkeztutakoa, adibidez), are gehiago kontuan hartzen bada xedapen orokorra egiteko prozedura hasi zenetik (2020ko otsailaren 5etik) 2021eko ekitaldiari dagokion Urteko Araugintza Plana onartu dela.
ii) Aldez aurreko kontsulta publikoa eta entzunaldiko eta informazio publikoko izapidea.
Uste dugu 29/2017 Foru Dekretuaren 9. eta 13. artikuluek eskatzen dituzten aurretiazko kontsulta publikoaren, entzunaldiaren eta informazio publikoaren izapideak ez egitea ez datorrela bat zuzenbidearekin. Izan ere, proiektuan jasotako erregulazioa antolaketatik harago doa, besteak beste, erregistro idazpenak egiteko prozedurari dagokionez, edota idazpen horien ondorioetarako edo erregistro publizitateari dagokionez, arau eragin laburtuaren txostenean horri buruz esaten denaren aurka.
iii) Beste izapide batzuk.
Esan bezala, espedientean agertzen dira arau eraginari eta generoaren araberako eraginaren aurretiazko ebaluazioari buruzko txostenak, baita Berdintasun Zerbitzuaren aldeko oharrak ere. Izapide horiek guztiak 29/2017 Foru Dekretuaren 14. artikuluan daude aurreikusita.
HIRUGARRENA.- Proiektuan dagoen erregelamenduzko arauak baliatzen dituen eskumen tituluak.
Honako hauek daude Arabako Lurralde Historikoko foru organoei gizarte zerbitzuen edo gizarte laguntzaren arloan dagozkienen artean:
a) Batetik, Autonomia Erkidego Osoko Erakundeen eta bertako Lurralde Historikoetako Foru Erakundeen arteko harremanei buruzko azaroaren 25eko 27/1983 Legeren 7.c).1 eta 8.3 artikuluetan aurreikusitakoa, bai eta Gizarte Zerbitzuei buruzko abenduaren 5eko 12/2008 Legearen 41.1 artikuluan aurreikusitakoa ere, foru aldundiei esleitzen baitiete beren erregelamendu ahala antolatzea.
b) Bestalde, Gizarte Zerbitzuei buruzko Legearen 41.11 artikuluak foru aldundiei esleitzen die "Gizarte Zerbitzuen Foru Erregistroa arautzea eta mantentzea" (11. paragrafoa). Eskumen hori, nolanahi ere, Eusko Jaurlaritzak gizarte zerbitzuen arloan eta, zehazkiago, zentro eta zerbitzuen erregistroaren arloan duen erregelamendu ahalmenari kalterik egin gabe ulertu behar da, Gizarte Zerbitzuei buruzko Legearen 40.1.a) artikuluaren arabera.
Aurreko manuen ondorio gisa, zehaztu behar dugu  antolaketa eta osagarri gaietara mugatzen dela foru organoek proiektuaren xede den arloan duten erregelamenduak egiteko ahala, Eusko Jaurlaritzak onesten duen erregulazioari dagokionez. Euskadiko Aholku Batzorde Juridikoak 110/2012 Irizpenaren 25. puntuan adierazitakoarekin bat gatoz. Irizpen hori Gizarte Zerbitzuen Erregistroei buruzko uztailaren 24ko 155/2012 Dekretuaren proiektuari buruzkoa da (86/2012 kontsulta).
LAUGARRENA.- Proiektuaren edukia.
Erregelamenduzko arau proiektua, ‑hitzaurreaz gain, arauaren xedea deskribatzen du, eta eskumen eta prozedura gaiak jorratzen ditu, erreferentziazko arau esparruari eta proposatzen den erregulazioaren beharrari buruzkoak‑. Hogeita bi artikulu ditu, hiru kapitulutan egituratuta; xedapen gehigarri bat, proiektua "Arabako Foru Aldundiaren baliabide informatiko eta eraginkorretara" bideratzen duena; bi xedapen iragankor, proiektua indarrean sartu aurretik jarduteko baimena zuten edo egungo Gizarte Zerbitzuen Foru Erregistroan inskribatuta zeuden erakunde, zentro eta zerbitzuak ofizioz inskribatzeari eta behin-behineko inskripzioari buruzkoak; Arabako Lurralde Historikoko Gizarte Zerbitzuen egungo Foru Erregistroa sortzen duen otsailaren 23ko 25/1999 Foru Dekretuaren xedapen indargabetzaile bat; eta hiru azken xedapen.
I. kapituluak "Xedapen orokorrak" izenburua du, eta honako hauek arautzen ditu: Gizarte Zerbitzuen Foru Erregistroaren xedea eta atxikipena (1. artikulua), aplikazio eremua (2. artikulua), erregistroaren erregulazio orokorra (3. artikulua), izaera eta funtzioak (4. artikulua), erregistro publizitatea (5. eta 6. artikuluak), kudeaketa informatikoa (7. artikulua) eta datu pertsonalen babesa (8. artikulua).
II. kapitulua "Erregistroaren antolaketa" da, eta erregistro egitura eta antolaketa arautzen ditu (9. eta 10. artikuluak), baita erregistro idazpenen tipologia ere (11. artikulua).
III. kapituluak, "Erregistroaren funtzionamendua" izenburupean, honako hauek arautzen ditu: idazpenen xedea eta hedadura (12. eta 13. artikuluak), erregistro zenbakia (14. artikulua), idazpenen ondorioak (15. artikulua), akatsak zuzentzea (16. artikulua), inskripzioak eta idatzoharrak egitea (17. eta 18. artikuluak), izapidetze elektronikoa (19. artikulua), datuak aldatzea eta eguneratzea (20. artikulua), eta datuak ezerezteko arrazoiak eta prozedura.
BOSGARRENA.- Proiektuaren azterketa.
1. Ohar orokorrak.
Batetik, proiektua txertatzen den arau esparrua Gizarte Zerbitzuei buruzko abenduaren 5eko 12/2008 Legeak mugatzen du. Lege horrek, ‑lehen adierazitako eskumen banaketako aginduez gain,‑ IV. kapitulua (50. artikulutik 53. artikulura) "Gizarte Zerbitzuen Erregistroei" eskaintzen die; bestetik, Eusko Jaurlaritzaren Gizarte Zerbitzuen Erregistroei buruzko uztailaren 24ko 155/2012 Dekretuan jasotzen diren Gizarte Zerbitzuen Legearen manu horien erregelamendu bidezko garapena mugatzen du.
155/2012 Dekretuak, aurreratu dugun bezala, zentro eta zerbitzuen erregistroaren arloan Gizarte Zerbitzuei buruzko Legearen 40.1.a) artikuluak Eusko Jaurlaritzari esleitzen dion erregelamenduak egiteko ahala erabiltzea dakar, eta araudi sistematiko eta zehatza ematen du arlo horretan. Araudi hori modu bateratuan aplikatzen zaie EAEko gizarte zerbitzuen erregistro guztiei, bai Erregistro Orokorrari, zeinaren ardura Eusko Jaurlaritzari baitagokio, bai foru erregistroei.
Ildo horretan, zehaztu behar dugu 155/2012 Dekretuaren xedea (1. artikulua) "gizarte-zerbitzuen erregistroen egitura, antolaketa eta erregistro prozedura arautzea" bada ere, arau hori ez dela antolaketa erregelamendu bat, gai jakin baten gaineko erregelamendu ahala baliatzeko eskumenaren banaketari dagokionez.
Hain zuzen ere, honako hauek arautzea: gizarte zerbitzuen erregistroen izaera eta funtzioak, erregistro publizitatea, erregistroaren egitura eta antolaketa, ‑hau da, zer ataletan egituratzen den eta zer liburu eramaten diren‑, erregistro-idazpenen tipologia, xedea eta hedadura, edo 155/2012 Dekretuaren xedea osatzen duen erregistro prozedura, nahiz eta, zentzu zehatzean, erregistro antolaketaren izenpean eror daitekeen (informazioa emateko betebeharraren eta informazioa eskuratzeko eskubidearen forma eta edukia definitzeko), eskumenei dagokienez, antolakuntzatik harago doa, norberaren baliabide materialak eta giza baliabideak antolatze hutsari dagokionez.
Azken batean, ondorioztatu behar da gizarte-zerbitzuen erregistroei buruzko 155/2012 Dekretuaren 3.2 artikuluan xedatutakoa salbu, berehala eta zuzenean aplikatzekoa dela gizarte zerbitzuen foru erregistroetan.
Aurreko horrek zalantza handiak sortzen ditu foru erregistroen erregulazio orokor eta sistematikorako eskumen “espazio” eta material baten existentziari buruz, ‑hala nola aldundiek proiektuan‑ jasotakoari buruz, antolaketa alderdi hutsetatik harago, termino horren zentzu murriztailean.
Eskumenen ikuspegitik; izan ere, ikusi dugun bezala, foru aldundiek dagokien erregistroa arautzeko duten eskumena ez da orokorra, baizik eta antolaketa gaietara eta Eusko Jaurlaritzak onartutako erregulazio orokorraren alderdi osagarrietara mugatzen da.
Ikuspuntu materialetik, 155/2012 Dekretuan jasotako araudi sistematikoak, zentzu praktikoan, arautu beharreko gaia agortzen duelako, eta, bide horretatik, foru erregelamenduak egiteko ahala alderdi zehatzak arautzera mugatzen duelako.
Proiektuaren edukiaren azterketak berretsi egiten ditu adierazitako zalantzak; izan ere, alde batetik, 155/2012 Dekretua (ikus proiektuaren azken xedapenetako bigarrena) ‑formari dagokionez‑ alde batera utzita, gaia erabat eta sistematikoki arautzen du, eta, bestetik, paradoxikoki, hitzez hitz eta osorik errepikatzen du 155/2012 Dekretu horren edukia, geroago aipatuko diren salbuespen jakin batzuetan izan ezik.
Ikuspegi konstituzionaletik, Konstituzio Auzitegiak lege autonomikoek estatuko arauen edukia errepikatzeari buruzko iritzia eman du, eta "legegintza teknika eskasa" dutela adierazi du (Konstituzio Auzitegiaren 62/1991, 118/1996 edo 76/1983 epaiak); ‑horren aurrean, hobe da igorpen soila egitea (Konstituzio Auzitegiaren 10/1982 edo 147/1993 epaiak)‑, segurtasun juridikorik eza eta arau nahastea eragiten dituena (Konstituzio Auzitegiaren 146/1993, 154/1989 edo 40/1981 epaiak). Gaineratu behar da, kasu jakin batzuetan, goragoko araudiaren erreplika edo erreprodukzioa konstituzio kontrakotasunean eror daitekeela, dela ‑eskumen inbasioagatik, "arau erreprodukzioa” autonomia erkidegoak eskumenik ez duen gaiei buruzko arauetan zehazten denean (Konstituzio Auzitegiaren 181/2014 Epaia, besteak beste)‑, dela estatuko arautegia partzialki ez aipatzeagatik edo osorik ez kopiatzeagatik, aplikatu beharreko araudi zehatzari buruzko nahastea eragiten badu (Konstituzio Auzitegiaren 154/1989 Epaia). Eta, azkenik, Konstituzio Auzitegiak "konstituzio kontrakotasun deribatua" deritzona eragin dezake, "erreproduzitutako manuak indarra galtzen duenean edo aldatzen denean, baina erreproduzitzen zuenak indarrean jarraituko du" (Konstituzio Auzitegiaren 162/1996 Epaia ).
Aurreko gogoeta horiek adierazten dute, oro har, proiektuak 155/2012 Dekretuaren erregulazioa ezinbestean errepikatzen duela. Dekretu hori, inolako foru erregelamendurik onartu beharrik gabe, zuzenean eta berehala aplikatu behar zaio Gizarte Zerbitzuen Foru Erregistroari, eta beraz, nahasmena sortzen du aplikatu beharreko arauari buruz, eta zalantzak sortzen ditu eskumenen arloan, foru-erregistroa arautzeko eskumena Arabako Foru Aldundiarena dela ematen baitu, baina eskumen hori Eusko Jaurlaritzari dagokio, eta dagoeneko gauzatu da aipatutako 155/2012 Dekretuan.
2. Ohar partikularrak.
Aurreko balorazio osoaz gain, proiektuaren alderdi puntualei buruzko ohar hauek gehitu behar dira:
a) Proiektuaren 3. artikuluak, 155/2012 Dekretuaren 4. artikuluaren edukia hitzez hitz jaso ondoren, hirugarren paragrafo bat gehitzen du, "administrazio publikoarekin lankidetzan arituko diren erakundeak nahitaez inskribatu behar direla ezartzen duena, foru dekretu honen 15. artikuluan adierazitako moduan". Manu horrek 155/2012 Dekretua urratzen du, eta ulertezina da; izan ere, proiektuaren 15. artikulua ez da administrazioarekin lankidetzan aritzeari buruzkoa, baizik eta "erregistro idazpenaren ondorioak" arautzera mugatzen da.
b) Proiektuaren 6. artikuluak, Dekretuaren 7. artikuluaren edukia hitzez hitz errepikatzeaz gain, ezartzen du erregistroaren publizitatea ‑abenduaren 9ko 19/2013 Legearen eta otsailaren 8ko 1/2017 Foru Arauaren‑ (2. apartatua) gardentasun arauen arabera gauzatuko dela, eta gaineratzen du eskabideak (ziurtagirikoak, ohar soilekoak edo kopia konpultsatukoak) ukatu ahal izango direla gardentasun-legerian tasatutako arrazoiengatik (3. apartatua).
Hemen gaiaren ikuspegi desegokia dago, lehenik eta behin, gardentasunaren arloko araudiaren helburua jarduera publikoari buruzko informazioa ematea delako (19/2013 Legearen 1. artikulua). Proiektuan araututako erregistro-publizitatearen helburua, aldiz, gizarte zerbitzuen arloko erakundeen jarduera da, erakunde publikoak zein pribatuak izan, eta hori "gizarte zerbitzuen antolamendu egokia eta dauden baliabide guztien ezagutza eguneratua bermatzeko" (Gizarte Segurantzaren Legearen 50.1 artikulua). Bigarrenik, gardentasun arauditik eratorritako betebeharren kasuan, “araudi autonomikoak eta publikotasunaren arloan erregimen zabalagoa aurreikusten duten berariazko beste xedapen batzuk ere aplikatu ahal izango dira”.
Ikuspegi horretatik, gardentasun araudiari buruzko aipamenek desitxuratu egiten dute gizarte zerbitzuen erregistroaren berezko ikuspegia, eta justifikatu gabeko tresna horren publizitate espezifikoa murrizten dute, indarrean dagoen Gizarte Zerbitzuen Legearen eta hura garatzen duen 155/2012 Dekretuaren aurkakoa.
c) Proiektuaren 6. artikulu horrek xedapen bat gehitzen du 5. paragrafoaren bigarren lerrokadan: "Dokumentua epe barruan ez emateak ez du ekarriko, inola ere, eskatzaileak egindako edozein adierazpen onartzea, edo isiltasun positiboaren bidez edozein datu edo inguruabar erregistroan sartzea", ikusi gabe noiz eragin ditzakeen xedapen horrek ziurtagiri, ohar sinple edo kopia konpultsatu bat ez ematea saihestu nahi duen ondoreetarako.
d) "Datu pertsonalak babesteari" buruzko proiektuaren 8. artikuluak ezartzen du Gizarte Zerbitzuen Erregistroko datuen tratamendu automatizatua Datu Pertsonalak Babestekoa eta Eskubide Digitalak Bermatzeko abenduaren 5eko 3/2018 Lege Organikoari lotuta dagoela (1. apartatua), eta sektoreko araudi horretatik eratorritako agindu batzuk laburbiltzen ditu (2. apartatutik 4.era bitartekoak); aurreikuspen horiek ez dira beharrezkoak, eta, aurreko lehenengo paragrafoan esandakoa errepikatu behar da; izan ere, datuak babesteko araudiarekiko lotura eta haren irismena sektoreko araudi honetatik ondorioztatzen dira, eta inola ere ezin dira proiektutik eratorri.
e) Proiektuaren 12. artikuluak, "idazpenen objektuari" buruzkoak, 155/2012 Dekretuaren 11. artikulu baliokidean jasotako zerrenda errepikatu ondoren, h) letra gehitzen du, eta horren arabera, "beste edozein aldaketa" ere egingo da, haren xedea zehaztu gabe; beraz, 155/2012 Dekretua urratzen du eta erregistroko arduradunaren zuhurtziaren mende behar ez bezala uzten du idazpenen xedea.
f) Proiektuaren 13. artikuluak, "idazpenen luzapenari" buruzkoak, 155/2012 Dekretuaren 12. artikulua hitzez hitz errepikatzen du, 5. paragrafoak izan ezik, honako hau ezartzen baitu: "Idazpenak elkarren ondoren egingo dira, osorik idazten ez diren lerroen zuriuneak erabili gabe, marra baten bidez edo tartekatutako gidoiekin", eta, kasu honetan, 155/2012 Dekretuaren aipatu artikulua urratzen da.
g) Proiektuaren 15. artikuluak, "Erregistro-idazpenaren ondorioei" buruzkoak, 155/2012 Dekretuan baliokiderik ez duenak, Gizarte Zerbitzuei buruzko Legearen 53. artikuluan xedatutakoa errepikatzen du, eta, horregatik, aurreko 1. paragrafoan azaldutakoa esan daiteke.
Artikulu beraren barruan, aipamen berezia merezi du legean aurreikusi ez den eta proiektuaren egileak gehitu duen 3) zenbakiaren azken tartekiak. Gizarte Zerbitzuei buruzko Legearen 53.4 artikuluak honako hau ezartzen du modu kategorikoan: “Erregistroko inskripzioa behar-beharrezko eta aldez aurreko baldintza izango da erakunde, zerbitzu edo zentro bat diru-laguntzen eta bestelako laguntzen araubideaz baliatu ahal izateko”. Proiektuak, aldiz, urratu egiten du, lege-aurreikuspen hori salbuesteko aukera ematen baitu kasu honetan: "Berariaz salbuetsi behar da betekizun horretatik horiek erregulatzen dituen araudian" (diru-laguntzak edo laguntzak); beraz, uste dugu proiektuaren 15. artikuluko 3) zenbakiaren azken tartekia ezabatu egin behar dela, legearen aurkakoa delako.
h) Proiektuaren 18. artikuluak, "interesdunak eskatuta inskribatzeko izapideak" izenekoak, 155/2012 Dekretuaren 16. artikuluan xedatutakoa errepikatzen du funtsean, baina bi aldaketa ditu:
- Erakunde, zentro eta zerbitzuak inskribatzeko aurkeztu beharreko dokumentazioari buruzko lehen atalari dagokionez, 155/2012 Dekretuaren 16. artikuluko ondoz ondoko apartatuaren sistematika bidegabe aldatuz, proiektuak bereizi egiten ditu, ondorio horietarako, ondorio horietarako, bereizi egiten ditu, batetik, erakundeak inskribatzea, eta, bestetik, zentroak eta erakundeak inskribatzeko honako dokumentu hauek eskatzea: i) higiezina erabiltzeko eskubidea egiaztatzen duen dokumentazioa eta autobabes plana, ii) etxeko eta erantzukizun zibileko asegurua eta iii) barne araubideko erregelamendua.
Baina kontuan hartu behar dugu dokumentazio hori eskatzea, lehenik eta behin, justifikaziorik gabea dela, ez delako egokia, ez baitu inolako loturarik zentro eta zerbitzuen inskripzioaren edukiarekin (proiektuaren eranskineko 2.2 puntuak adierazten duen bezala, zentro eta zerbitzuen inskripzioan agertu behar diren datuak zerrendatzen baititu). Eta bigarrenik erredundantea da, Euskal Autonomia Erkidegoko gizarte zerbitzuen baimena, erregistroa, homologazioa eta ikuskapena arautzen duen martxoaren 10eko 40/1998 Dekretuaren  9.2 artikuluak zentroen eta zerbitzuen funtzionamendua baimentzeko eskatzen dituen dokumentuak diren aldetik; funtzionamendu baimen hori inskribatu aurreko egintza bat da beti.
- Gainera, proiektuak ez du behar bezala betetzen 16. artikuluaren 2. apartatua, Euskal Autonomia Erkidegoko Administrazioaren erregistro publiko batean aldez aurretik inskribatutako erakundeak inskribatzearekin lotutako dokumentuak aurkeztea salbuesten baitu.
i) Proiektuaren 20. artikuluak erregistroko "datuak eguneratzeari" buruzko 155/2012 Dekretuaren korrelatiboa errepikatzen du. Bertan, inskribatutako erakundeek erakunde, zentro eta zerbitzuei buruzko erregistro-datuak eguneratzeko betebeharra dutela ezartzen da, baina proiektuaren 2. apartatuaren edukia gehitu da, betebehar hori denbora erreferentziarik gabe zehazten duena, eta atal honetan aipatzen diren zenbait inguruabarrekin lotzen du, aplikatu beharreko arauan aurreikusitako eskema urratzeko eta nahasteko (Gizarte Zerbitzuei buruzko Legearen 53.5 artikulua‑ eta aipatutako 155/2012 Dekretua).
j) Azken xedapenetatik bigarrenak Eusko Jaurlaritzaren 155/2012 Dekretuaren aplikazio osagarria ezartzen du, eta horrek Gizarte Zerbitzuen Legearen 40. eta 41. artikuluetan ezarritako eskumen ordenaren zuzenbidearen aurkako inbertsioa dakar. Artikulu horietatik ondorioztatzen da, gorago aztertu den bezala, gizarte zerbitzuen erregistroaren arloan, Eusko Jaurlaritzaren erregelamendu araudia lehentasunez eta lehenagotik aplikatzea, foru araudiaren aurretik.
III. ONDORIOAK
1. Prozedurari dagokionez, ez da bete arau-plangintzari buruzko 29/2017 Foru Dekretuaren 4. artikuluan xedatutakoa, eta entzunaldiaren eta jendaurreko informazioaren izapideak ez egiteagatik urratu egin da 29/2017 Foru Dekretu beraren 9. eta 13. artikuluetan xedatutakoa.
2. Kontuan hartuta Eusko Jaurlaritzaren uztailaren 24ko 155/2012 Dekretua zuzenean eta berehala aplika dakiokeela Arabako Gizarte Zerbitzuen Foru Erregistroari, arau eta eskumen argitasuna dela eta, gomendatzen da etorkizuneko erregelamenduak bere erregulazioaren edukia antolamendu alderdi hutsetara mugatzea, hain zuzen ere, proiektuaren 1. artikuluan (2. apartatua), 7. artikuluan, xedapen indargabetzailean eta aurreikusitako azken xedapenetako lehenengoan eta hirugarrenean jasotakoetara.
3. Nolanahi ere, proiektuaren 3. artikuluan (3. paragrafoa), 6. artikuluan (2. eta 3. paragrafoak eta 5. apartatuaren 2. paragrafoa), 12. artikuluan (h), 15. artikuluan (2. paragrafoa, 3. puntua, azken tartekia), 18. artikuluan (3. paragrafoa, d), e) eta f), 20. artikuluan (2. apartatuan) eta azken xedapenetako bigarrenean xedatutakoak ordenamendu juridikoa urratzen du, aurreko bosgarren kontsiderazioan adierazitako moduan.

